На основу члана 37 Статута Града Ниша, ("Службени лист Града Ниша", број 88/08)

Скупштина Града Ниша на седници одржаној \_\_\_\_\_\_\_\_\_\_ 2014. године донела је

**Р Е Ш Е Њ Е**

I **УСВАЈА СЕ** Извештај о раду Предшколске установе "Пчелица" Ниш за радну 2013/2014. годину број 7966 од 24.09.2014. године који је усвојио Управни одбор Установе Одлуком број 8094 од 30.09.2014. године.

II Решење доставити Предшколској установи "Пчелица" Ниш и Управи за образовање.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

**О б р а з л о ж е њ е**

Управни одбор Предшколске установе "Пчелица" Ниш на седници одржаној дана 30.09.2014. године Одлуком број 8094 усвојио је Извештај о раду Предшколске установе "Пчелица" Ниш за радну 2013/2014. годину број 7966 од 24.09.2014. године.

У Извештају о раду су дати подаци о обиму основне делатности која је реализована кроз организовање дневног боравка деце и исхране, васпитно-образовне, превентивно-здравствене и социјалне функције, посебних и специјализованих програма уз партиципацију или без партиципације родитеља, пригодних програма, рад у II смени и рад у болничким групама.

Такође су дати подаци из извештаја Стручног тима за развојно планирање, подаци о спроведеној превентивној здравственој заштити, подаци из извештаја логопедског саветовалишта, подаци из извештаја о социјалној заштити, као и о сарадњи са друштвеном средином.

Посебан део Извештаја чине и подаци из Извештаја о раду директора, Образовно-васпитног већа, педагошког колегијума, Савета родитеља, Управног одбора, тима за вредновање и самовредновање рада Установе, као и организационих делова установе - служби.

Приказани су и подаци о материјалним условима у којима је обављана делатност и подаци о стручном усавршавању запослених.

Установа је основну делатност обављала у 23 вртића са целодневним и полудневним боравком. Припремни предшколски програм у години пред полазак у школу организован је и у просторијама при основним школама и месним канцеларијама.

У ПУ „Пчелица“ Ниш у радној 2013/2014 години просечно је било уписано 6381 дете у 247 група и то:

* У јасленом целодневном боравку (6-36 месеци) – 1152 детета у 48 група,
* У целодневном боравку у вртићу (3-6,5 год.) – 4407 деце у 148 група (рачунајући и припремни предшколски програм у целодневном трајању у години пред полазак у школу) и
* У припремном предшколском програму на 4 сата – 822 деце у 51 групи.

У складу са чланом 30 Закона о предшколском васпитању и образовању и чланом 2 Правилника о критеријумима за утврђивање мањег односно већег броја деце од броја који се уписује у васпитну групу, Градско веће Града Ниша је својим Решењем број 849-20/2014-03 од 25.06.2014. године одобрило упис већег броја деце за 20% од норматива предвиђеног Законом о предшколском васпитању и образовању, због просечног годишњег одсуствовања деце већег од 30%.

И поред ове мере, просечан број долазеће деце на нивоу целе установе је био 63,35% од броја укупно уписане деце, односно 71,23% од броја деце по нормативу.

На основу Закона о предшколском васпитању и образовању, а у складу са бројем уписане и долазеће деце, Град Ниш је са позиције Управе за образовање финансирао зараде 685 запослених на програмским активностима у основној делатности за целодневни боравак у вртићима. Са позиција Министарства просвете, науке и технолошког развоја Републике Србије су финансиране зараде 77 запослених на програмским активностима у основној делатности за припремни предшколски програм и образовно васпитни рад у болничким групама. Зараде 74. запослених на пословима припреме бесплатних ужина и исхране у продуженом боравку за децу основношколског узраста до 10 година старости финансиране су од прихода остварених употребом јавних средстава, за шта су средства планирана на позицијама Управе за дечију, социјалну и примарну здравствену заштиту. Од прихода остварених употребом јавних средстава финансиране су и зараде 110 запослених који су ангажовани на пословима комерцијалних програмских активности.

Имајући у виду да је Извештај о раду сачињен у складу са законом, прописима Града и циљевима оснивања Установе, предлаже се доношење Решења као у диспозитиву.

**Управа за образовање**

Начелник

Јелица Велаја